রামের নামে আগুন জ্বালানো হল রাজ্যে। মঙ্গলবার সকাল পর্যন্ত যা খবর তাতে রামনবমীর মিছিল ঘিরে এখনও পর্যন্ত তিন জনের মৃত্যু হয়েছে। সংঘর্ষে আহত হয়েছেন অনেকে। আর যা এই বছরের হিংসাত্মক রামনবমীর ভয়ঙ্কর প্রতীক হয়ে থাকবে, তা হল আসানসোল-দুর্গাপুর পুলিশ কমিশনারেটের ডেপুটি কমিশনার (সদর) অরিন্দম দত্তচৌধুরীর ক্ষত-বিক্ষত হাতের ছবি।
মূল প্রশ্ন হল, এই  সব মৃত্যু ও আহত পুলিশ অফিসারের এই অবস্থার দায় কার উপরে বর্তাবে?
পশ্চিমবঙ্গে জুড়ে অস্ত্র হাতে রামনবমীর মিছিল করার সূচনা করেছে গেরুয়া শিবির। হিন্দু জাগরণ মঞ্চ থেকে শুরু করে বজরং দল, আরএসএস-এর সহযোগী সব সংগঠন এবং বিজেপি এই কর্মসূচিকে এগিয়ে নিয়ে গিয়েছে। রাজ্য বিজেপি-র নেতাদের দেখা গিয়েছে কখনও ত্রিশূল হাতে বা তলোয়ার বা গদা হাতে রামনবমীর মিছিলের সামনের সারিতে থাকতে।


খড়গপুরে রামনবমীর মিছিলের আগে দিলীপ ঘোষ। নিজস্ব চিত্র


সঙ্গে রাজ্য বিজেপি সভাপতি দিলীপ ঘোষের গরম ভাষণও দিকে দিকে ছড়িয়ে পড়েছে। রামকে শক্তির প্রতীক হিসেবে তুলে ধরেছেন তিনি। কেন সবাই অস্ত্র নিয়ে মিছিল করবে, তার বিস্তারিত ব্যাখ্যা দিয়ে খড়গপুরের বিধায়ক বলছেন, 
সবাই অস্ত্র নিয়ে বেরোবে। কারণ ভগবান রামচন্দ্র হচ্ছেন শক্তির প্রতীক। নবরাত্রি চলছে। নবরাত্রে কেউ কেত্তন করবে, বৈষ্ণব হবে— চলতে পারে না। শক্তের ভক্ত হবে। শক্তির আরাধনা করতে হবে। মা দুর্গা শক্তির প্রতীক। ভগবান রামচন্দ্র শক্তির প্রতীক। ভগবান রামচন্দ্রের আরাধনা শক্তি দিয়ে করতে হবে। শক্তি ছাড়া রামরাজ্য প্রতিষ্ঠা হবে না। শক্তি ছাড়া রাক্ষস-রাবণদের বধ হবে না। যাঁরা শক্তিকে ভয় পাচ্ছেন, শস্ত্রকে ভয় পাচ্ছেন, তাঁরা রামের আদর্শকে বোঝেন না। তাঁরা রাম বিরোধী।দিলীপ ঘোষ, রাজ্য বিজেপি সভাপতি (২৪ মার্চ, ২০১৮)
পশ্চিমবঙ্গে ‘রামরাজ্য’ প্রতিষ্ঠা করতে হাতে অস্ত্র তুলে নেওয়ার এটি এক খুল্লামখুল্লা বার্তা। এই বার্তাই দিকে দিকে বহন করে গেরুয়া শিবিরের কর্মী-সমর্থকরা তাণ্ডব করেছেন রাজ্য জুড়ে। 

এই বিষয়ে অন্যান্য খবর

রামনবমী নিয়ে মমতার প্রথম ‘তির’, বিদ্ধ বিজেপি মহিলা নেত্রী লকেট
দিলীপের তলোয়ার-গদার ভয়ে এ কী করলেন মমতা! ৩ বিপদের আশঙ্কা


রামচন্দ্রের জন্মদিনের মিছিলে কাস্তে, দা, তলোয়ার, এমনকী পিস্তলও দেখা গিয়েছে। কাকে ভয় দেখানোর জন্য এই অস্ত্র সম্ভার? শাসক দল, নাকি সংখ্যালঘু সম্প্রদায়কে ভয় দেখানোর জন্য? ‘রাক্ষস-রাবণ’রা কারা?
মহরমের সময়ে তলোয়ার নিয়ে দুষ্কৃতীদের ঘুরতে দেখা যায় বলে অন্য পক্ষের হাতে রামনবমী রইল— যাঁরা ভেবেছেন, তাঁরা দেখেছেন কী ধরনের সাম্প্রদায়িক উত্তেজনা ছড়িয়েছে তাতে।
কাঁকিনাড়ায় মৌলানা আবুল কালাম আজাদের মূর্তি ভাঙার খবর এসেছে। কান্দিতে থানায় হামলার ঘটনা ঘটেছে। পুরুলিয়ায় দুই গোষ্ঠীর সংঘর্ষের ঘটনায় একজনের মৃত্যু হয়েছে। আর রানিগঞ্জে তো খোদ বিজেপির সাংসদ বাবুল সুপ্রিয় সংখ্যালঘু সম্প্রদায়ের দিকে আঙুল তুলেছেন সংঘর্ষের ঘটনার জন্য।


রানিগঞ্জের হিংসার চিত্র। নিজস্ব ছবি


সেই ঘটনাতেই বোমার আঘাতে গুরুতর আহত হয়েছেন ডেপুটি কমিশনার অরিন্দম দত্তচৌধুরী। সাম্প্রদায়িক উত্তেজনা থামানোর বদলে সেই রানিগঞ্জের ঘটনার ছবি ও এলাকার এক পক্ষের মানুষের বক্তব্য সোশ্যাল মিডিয়াতে ছড়িয়ে দিয়েছেন বাবুল নিজেই। ‘সঠিক খবর’ দেওয়ার স্বার্থে। 
উলটো দিকে প্রশাসন কী করেছে? বিজেপির পাতা ফাঁদে পা দিয়ে ‘প্রতিযোগিতামূলক রাজনীতির’ আসরে নেমে পড়েছিল তৃণমূল কংগ্রেস। বিজেপি-কে টেক্কা দিতে দিকে দিকে তৃণমূলের নেতা-কর্মীরা ‘জয় শ্রীরাম’ ধ্বনি তুলেছেন। 
মুখে যদিও মুখ্যমন্ত্রী মমতা বন্দ্যোপাধ্যায় নির্দেশ দিয়েছিলেন, অস্ত্র নিয়ে মিছিলের অনুমতি দেওয়া হবে না। সঙ্গে অবশ্য জুড়ে দিয়েছিলেন, রামনবমীর যে মিছিলগুলি ১০ বছর বা তার পুরনো এবং অস্ত্র নিয়ে মিছিল করত, তারা তা করতে পারবে।
যদি মুখ্যমন্ত্রীর এই নির্দেশই ছিল, তাহলে রামনবমীর মিছিলে এত অস্ত্র এল কোথা থেকে? কেন প্রশাসন আগে থেকেই ব্যবস্থা নেয়নি? কেন রামনবমীর ২৪ ঘণ্টা পরে মুখ্যমন্ত্রীকে আবার বলতে হল, অস্ত্র নিয়ে মিছিল যারা করেছে তাদের বিরুদ্ধে কড়া ব্যবস্থা নিন।
পুলিশ-প্রশাসন কী ঘুমাচ্ছিল! তাঁরা কি আগে থেকে আঁচ করতে পারেনি যে পরিস্থিতি এরকম হতে পারে।
একদিকে উত্তেজনা তৈরি আর উলটো দিকে তা নিয়ন্ত্রণে ব্যর্থ প্রশাসন। মাঝখান থেকে রামের নামে প্রাণ গেল তিন জনের, হাত গেল একজন পুলিশ অফিসারের। বুক বাজিয়ে রামনাম যাঁরা করছেন, তাঁরা কি বুক বাজিয়ে এর দায় নেবেন?